ABLV Bank

***ABLV Bank*** bija 1993. gadā izveidota komercbanka Latvijā. Viena no lielākajām privātbankām Baltijas valstīs, kas specializējās biznesa un privātpersonu finanšu pakalpojumu sniegšanā. Bankas galvenā mītne atrodas Rīgā. 2018. gada sākumā banka uzsāka likvidācijas procesu.

## Vēsture
Banka dibināta 1993. gada 17. septembrī uz Latvijas Bankas reģionālās nodaļas Aizkrauklē bāzes. Tās sākotnējais nosaukums bija ***Aizkraukles Banka***.

1995. gadā uzņēmuma akcionāru valdē notika izmaiņas - par bankas jaunajiem akcionāriem kļuva Ernests Bernis un Oļegs Fiļs. *Aizkraukles Banka* uzsāka savas darbības paplašināšanu, un atvēra filiāli Rīgā. Turpmākajos gados finanšu iestāde popularizēja savu piedāvāto produktu atpazīstamību ārvalstu klientu vidū, īpaši populāri bija naudas pārskaitījumi.

2002. gadā tika izveidota preču zīme *AB.LV*. Divus gadus vēlāk tika uzsākta otra pakalpojumu līnija — finanšu investīciju vadība, tika dibināti meitas uzņēmumi *ABLV Asset Management* (veica darījumus ar investīcijām) un *ABLV Capital Markets* (sniedza brokeru pakalpojumus).
2006. gadā tika izveidots nodibinājums *[[ABLV Charitable Foundation]]* ar mērķi atbalstīt laikmetīgo mākslu, bērnu, jauniešu, izglītības un pilsoniskās sabiedrības attīstību. 
2008. gadā tika mainīta uzņēmuma darbības stratēģija, turpmāk uzsvaru liekot uz individuāli katra klienta vajadzībām veidotiem piedāvājumiem. 2009. gadā pakalpojumu klāstā parādījās konsultācijas par aktīvu aizsardzību un strukturēšanu.

2011. gadā *Aizkraukles banka* mainīja nosaukumu uz ***ABLV Bank***, kas bija daļa no 2008. gadā pieņemtās bankas attīstības stratēģijas, orientējoties uz plašāku ienākšanu Austrumeiropas tirgos.
2014. gadā, Latvijai pievienojoties Eirozonai, *ABLV Bank*, sadarbībā ar Finanšu un kapitāla tirgus komisiju (FKTK), tika pakļauta Eiropas Centrālās bankas vienotajam uzraudzības mehānismam.

2015. gadā ABLV grupa atvēra pārstāvniecību Honkongā.

2016. gadā eksportētāju atbalsta organizācija *The Red Jackets* atzina banku par vienu no labākajiem Latvijas eksportētāju zīmoliem. Aktīvu un apgrozījuma ziņā banka iekļuva pirmajā trijniekā Latvijā aiz Swedbank un SEB. *ABLV Bank* obligācijas tika kotētas vērtspapīru biržas Nasdaq Riga sarakstā.

2016. gadā ASV Tieslietu departaments apgalvoja, ka toreizējā Uzbekistānas prezidenta meita Gulnara Karimova krāpnieciskā ceļā saņēmusi 800 miljonus ASV dolāru, un daļa no tiem tikusi ar *ABLV Bank* un Parex Bankas starpniecību ar viņu saistītiem uzņēmumiem trīs telekomunikāciju operatoriem Uzbekistānā.

2017. gadā Selija Peintere no Blue Star Strategies, kura iepriekš strādāja *Parex*, esot starpniekojusi slepenu maksājumu no Latvijas Andersam Oslundam, kurš darbojās ASV Atlantijas padomē, lai viņš uzrakstītu rakstu, kurā apgalvoja, ka *ABLV Bank* nav bijusi iesaistīta naudas atmazgāšanā.

## Likvidācija
 ASV Finanšu ministrijas Finanšu noziegumu apkarošanas tīkls (*FinCEN*) rosināja noteikt sankcijas *ABLV Bank*. Latvijā reģistrētā finanšu iestāde esot organizējusi dažādas naudas atmazgāšanas shēmas, kā rezultātā finansēta Ziemeļkorejas ballistisko raķešu programma un arī nelegālās aktivitātes Azerbaidžānā, Krievijā un Ukrainā. Bankas pārstāvji minētos apgalvojumus nosauca par nepatiesiem.

Pret banku vērsto apsūdzību dēļ no tās strauji aizplūda noguldījumi. Naktī uz 24. februāri Finanšu un kapitāla tirgus komisija (FKTK) pieņēma lēmumu, ka *ABLV Bank* ir iestājusies noguldījumu nepieejamība. Eiropas Centrālā banka (ECB) paziņoja, ka *ABLV Bank* tiks likvidēta, un tās glābšana nav sabiedrības interesēs. *ABLV Bank* ārkārtas akcionāru pilnsapulce pieņēma lēmumu par likvidēšanos.
2021. gada 12. martā *ABLV Bank* parakstīja līgumu ar "Citadele" banka par hipotekārā kredītportfeļa lielākās daļas pārdošanu 170 miljonu eiro apmērā. Šo darījumu 19. maijā atļāva Finanšu un kapitāla tirgus komisijas padome.

2022. gada 21. jūlijā LR Prokuratūra pēc četrus gadus ilgušas izmeklēšanas nodeva tiesai krimināllietu, kurā apsūdzēti "ABLV Bank" darbinieki Ernests Bernis, Vadims Reinfelds, Aleksandrs Pāže, Igors Rogovs un Kaspars Dreimanis par noziedzīgi iegūtu 2,1 miljardu eiro legalizēšanu.

Banka aktīvi sadarbojās ar prokuratūru. Attiecībā uz ASV Finanšu ministrijas Finanšu noziegumu apkarošanas tīkla (*FinCEN*) ziņojuma apgalvojumu par kukuļdošanu, *ABLV Bank* noliedza apsūdzību un vērsās Korupcijas novēršanas un apkarošanas birojā (KNAB) ar lūgumu sākt kriminālprocesu, jo tai pašai nebija pilnvaru atspēkot šādus apgalvojumus. Izmeklēšanas rezultātā KNAB neatrada pierādījumus *ABLV Bank* vadības iesaistei kukuļdošanā*.* Savukārt Finanšu izlūkošanas dienests atzina, ka nav atklājis Ziemeļkorejas sankciju pārkāpumus.

Paralēli uzsākoties kriminālprocesam, līdz ar pašlikvidācijas apstiprināšanu, darbu kā lēmējinstitūcija uzsāka *ABLV Bank* Likvidācijas komiteja.

Kreditoru pārbaudes, kuras ir pašlikvidācijas procesa sastāvdaļa, veica komercsabiedrība *EY (Ernst&Young)*. Gan kreditoru pārbaužu, gan likvidācijas procesa uzraudzību veica Latvijas Banka.

2024. gada 26. septembrī ASV Finanšu ministrijas Finanšu noziegumu apkarošanas tīkls (*FinCEN*) paziņoja, ka ar 2024. gada 27. septembri atsauc savu atzinumu, ka ABLV Bank, AS ir finanšu iestāde, kas rada primāras bažas par nelikumīgi iegūtu līdzekļu legalizēšanu, kā arī ar to saistīto paziņojumu par ierosināto īpašo pasākumu saskaņā ar ASV Patriotisma likuma 311. pantu (311 section of the USA PATRIOT Act.). 

## Atsauces

## Ārējās saites
*